
RAPORT  COMUN
asupra  

proiectului de lege privind modificarea şi completarea Legii nr.217/2003 pentru prevenirea şi combaterea violenţei în familie

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru egalitatea de şanse pentru femei şi bărbaţi au fost sesizate spre dezbatere, în fond, cu  proiectul de Lege privind modificarea şi completarea Legii nr.217/2003 pentru prevenirea şi combaterea violenţei în familie, trimis cu adresa nr. PL-x 846 din 13 decembrie 2010  înregistrată la Comisia juridică, de disciplină şi imunităţi cu nr. 31/1255 din 16 decembrie 2010 şi la Comisia pentru egalitatea de şanse pentru femei şi bărbaţi cu nr.37/939/20.12.2010.
Senatul, în calitate de primă Cameră  sesizată, a adoptat iniţiativa legislativă, în condiţiile articolului 75 alineatul (2), teza a III-a din Constituţia României, republicată. 

Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare.

Consiliul Legislativ a avizat favorabil, cu observaţii şi propuneri, iniţiativa legislativă, conform adresei cu nr.588 din 11 mai 2010.

Proiectul de lege are ca obiect de reglementare modificarea şi completarea Legii nr.217/2003 pentru prevenirea şi combaterea violenţei în familie, cu modificările şi completările ulterioare, în sensul stabilirii principiilor în baza cărora se realizează protecţia şi promovarea drepturilor victimelor violenţei în familie, precum şi al instituirii unor noi măsuri de protecţie a acestora, respectiv ordinul de protecţie şi ordinul de restricţie.
Guvernul României, conform adresei cu nr.2361 din 9 septembrie 2010, nu susţine iniţiativa legislativă în forma prezentată, considerând că soluţiile legislative preconizate prin această iniţiativă legislativă nu acoperă întreaga problematică a relaţiilor sociale ce reprezintă obiectul de reglementare pentru a se evita lacunele legislative. În cuprinsul iniţiativei legislative se face trimitere atât la articole ale Codului penal în vigoare la acest moment (situaţie în care unele prevederi din lege vor deveni inaplicabile ulterior intrării în vigoare a noului Cod penal), cât şi la articole care se regăsesc în noul Cod penal (referirile la infracţiunea de violenţă în familie, incriminată de art.199 din noul Cod penal).

De asemenea, Guvernul precizează că s-a constituit un grup de lucru format din reprezentanţi ai Ministerului Administraţiei şi Internelor, Ministerului Muncii, Familiei şi Protecţiei Sociale şi Ministerului Justiţiei, care a elaborat un punct de vedere favorabil cu amendamente, cu privire la propunerea legislativă cu nr.Bp.120/2010. În vederea evitării paralelismelor legislative este necesară conexarea iniţiativelor legislative aflate în procedură parlamentară şi adoptarea uneia şi respingerea celorlalte.

Comisia pentru muncă şi protecţie socială, conform adresei cu nr.27/844/2011 a avizat favorabil proiectul de lege, cu unanimitate de voturi, în şedinţa din 25 ianuarie 2011.

Comisia pentru drepturile omului, culte şi problemele minorităţilor naţionale a avizat favorabil proiectul de lege, cu unanimitate de voturi, în şedinţa din 8 februarie 2011.

Comisia pentru sănătate şi familie a avizat negativ proiectul de lege, cu majoritate de voturi, în şedinţa din 15 februarie 2011, conform adresei cu nr.28/22/2011.

Comisia juridică, de disciplină şi imunităţi şi Comisia pentru egalitatea de şanse pentru femei şi bărbaţi au dezbătut proiectul de lege în şedinţe separate.
În conformitate cu prevederile art. 61, art. 63 şi art.68 alin.(1) din Regulamentul Camerei Deputaţilor, republicat, cu modificările şi completările ulterioare, membrii  Comisiei juridice, de disciplină şi imunităţi au examinat proiectul de lege în şedinţa din 21 septembrie 2011 iar membrii Comisiei pentru egalitatea de şanse pentru femei şi bărbaţi în şedinţa din 22 noiembrie 2011.
La dezbateri au participat, în calitate de invitaţi, din partea Ministerului Muncii, Familiei şi Protecţiei Sociale, doamna Elena Tudor – director general şi doamna Carmen Necula – consilier juridic în Ministerul Justiţiei.

    Din numărul total de 23 membri ai Comisiei juridice, de disciplină şi imunităţi au fost prezenţi la lucrările Comisiei 21 deputaţi, respectiv 13 deputaţi din totalul de 13 membri ai Comisiei pentru egalitatea de şanse pentru femei şi bărbaţi.
  În urma dezbaterii, membrii Comisiei juridice, de disciplină şi imunităţi şi membrii Comisiei pentru egalitatea de şanse pentru femei şi bărbaţi au hotărât, cu unanimitate de voturi, să propună plenului Camerei Deputaţilor raportul de respingere a proiectului de Lege privind modificarea şi completarea Legii nr.217/2003 pentru prevenirea şi combaterea violenţei în familie, cu precizarea că soluţiile legislative propuse în prezentul proiect au fost preluate ca amendamente în PL-x 662/2010 (proiect de Lege pentru modificarea şi completarea Legii nr.217/2003 privind prevenirea şi combaterea violenţei în familie).

    În raport de obiectul şi conţinutul său, proiectul de lege face parte din categoria legilor organice.

       PREŞEDINTE,             
              
    PREŞEDINTĂ,

          Daniel BUDA                            
    Cristina Ancuţa POCORA

            SECRETAR                                               SECRETAR  
 Gabriel ANDRONACHE                                PETŐ Csilla-Mária

    Consilier parlamentar,                                                                                                         Consilier parlamentar,

    Rodica Penescu                                                                                                                    Cristina Constantin

